Sykäri

**Sykäri** on Uudellamaalla Hyvinkäällä Ridasjärven lähellä ja Hausjärven vastaisen kuntarajan lähellä sijaitseva järvi.

## Maantietoa
Sykäri on 3,2&nbsp;kilometriä pitkä, 1,6&nbsp;kilometriä leveä, ja sen pinta-ala on 199&nbsp;hehtaaria eli 2,0&nbsp;neliökilometriä. Järven lähialueen korkein mäki on Tiiliruukinmäki, jonka huippu sijaitsee puoli kilometriä rannasta. Se kohoaa yli 35&nbsp;metrin korkeuteen vedenpinnasta.  Sen pohjoispää on pyöreän muotoinen ja etelään muodostaa 2,1&nbsp;kilometriä pitkä ja 250–450&nbsp;metriä leveä Kaidanpäänjärven lahti. Lahdensuulla sijaitsevat kaksikärkinen Koivuniemi ja itärannalla Sarvikallion niemi. Järven pohjois- ja eteläosien rannikot ovat moreenimaastoa lukuun ottamatta luoteisrantaa, jonne ulottuu peltomaat lähes rantaan asti. 

Järvessä on kolme saarta, joiden yhteispinta-ala on 0,29&nbsp;hehtaaria. Suurimman saaren Sykärinsaaren pinta-ala on yli 2&nbsp;aaria ja kahden muun ala on alle aarin. Järvi on luodattu ja siitä on julkaistu syvyyskartat. Järven tilavuudeksi on määritetty 2,38&nbsp;miljoonaa&nbsp;kuutiometriä, jolloin sen keskisyvyydeksi tulee 1,2&nbsp;metriä. Järven syvimmässä kohdassa on 1,9&nbsp;metriä syvää ja se sijaitsee lahdensuulla.

Järven rantaviivan pituus on 10,0&nbsp;kilometriä, josta saarten rantaviivan yhteispituuden osuus on 300 metriä. Monet pohjoisrannat ovat rantavyöhykkeellä soistuneet. Muualla ne ovat metsämaata, joka kohoaa vedestä loivana rinteenä. Suuri osa länsirannoista ovat rakentamatonta aluetta, mutta itäiset rannat ovat tiheään rakennettuja. Rannikolla on neljä kiinteästi asuttua tilaa, mutta vapaa-ajan asuntoja on yli 60. Näiden lisäksi on Kaunismäellä kaksi tilusta, jossa on runsaasti rakennuksia. Kiinteistöille tulee tiet suoraan yhdystieltä&nbsp;1430, tai siitä haarautuvasta itäpuolella järveä seuraavalta kylätieltä. Järvi on kokonaan Hyvinkään puolella lukuun ottamatta Sarvikalliolla lyhyttä yli 50&nbsp;metriä pitkää rantaa, jonne on rakennettu vapaa-ajan asunto.

## Luontoarvoja
### Vedenlaatu
Sykärin vedenlaatua on seurattu säännöllisesti kolmen vuoden välein vuodesta 2005 alkaen, osana Hyvinkään pintavesien seurantaohjelmaa. Sykäri on matala ja runsashumuksinen järvi. Suuren valuma-alueen ja pienen vesitilavuutensa ansiosta veden viipymä on lyhyt; se on laskennallisesti noin puoli vuotta. Järven länsirannoilla harjoitetaan maataloutta ja itärannan moreeniselänteellä on runsaasti kiinteää asutusta ja vapaa-ajan asuntoja. Järveen kohdistuukin kasvavaa ravinnekuormitusta. Kesäaikaan mitataan korkeita fosfori-, typpi- ja klorofylli a-pitoisuuksia, jotka osoittavat Sykärin rehevyyttä ja alentavat sen vedenlaatua luokkaan tyydyttävä. Järvessä esiintyy satunnaisesti leväkukintoja. Vedessä on runsaasti humusta, minkä osoittaa vesinäytteiden suuri kemiallinen hapenkulutus. Myös veden väriarvot ovat suuria (vaihtelevat 80–250&nbsp;mg&nbsp;Pt/l). Tämä johtuu humuksen lisäksi veden rautapitoisuudesta. Vesi on kesäkaudella hapanta (noin pH&nbsp;6,3) ja talvella happamuustaso laskee alle pH&nbsp;5. Veden puskurikyky happamoitumista vastaan on heikko. Hygieeniseltä laadultaan Sykärin vesi on erinomaista.

### Vesikasvillisuus
Sykärillä tehtiin 2010-luvun loppupuolella kasvillisuuskartoitus. Kartoituksessa havaittiin nuottaruohoa, irtokellujaa, pikkulimaskaa sekä useita lummekasveja, kuten ulpukkaa, lummetta ja suomenlummetta. Ilmaversoista kasveista tavattiin muun muassa järvikaislaa ja kurjenmiekkaa.

## Vesistösuhteet
Sykäri sijaitsee Vantaanjoen vesistössä (vesistöaluetunnus&nbsp;21) Keravanjoen valuma-alueella&nbsp;(21.09), jonka Ridasjärven valuma-alueeseen&nbsp;(21.094) järvi kuuluu. Järven valuma-alueen pinta-ala on 19,8&nbsp;km². Suurin järveen laskeva puro on etelästä lahdenpohjukkaan laskeva Kivilamminoja. Se tuo ojitetuilta Kivilamminsuolta ja Tervalamminsuolta kuivatusvesiä. Kivilammi on kuivatettu kosteikoksi, mutta Tervalammi on edelleen järvenä. Toinen oja laskee pohjoisrantaan ja se tuo ojitettujen Hyypiönsuon ja Huhtisuon kuivatusvesiä. Tämä oja virtaa kahden lammen kautta, joista toinen tunnetaan Hyypiön nimellä. Sykärin laskujoki on Aulinjoki, joka laskee kolmen kilometrin päässä Ridasjärveen. Sykäri vedenpinnan korkeus on 87,2&nbsp;metriä mpy&nbsp;(N2000), joten Aulinjoelle kertyy pudotusta 5,8&nbsp;metriä.

## Lähteet